ธปท.ยอมเลิกกฎเปิดสาขาได้เต็มที่
ฟรีสไตล์แบงก์กิงเปิดฟรีสไตล์การตั้งสาขาธนาคารแบงก์ให้ยืดหยุ่นมากขึ้น ช่วยให้บริการรายย่อยมีประสิทธิภาพมากขึ้น
29 มี.ค. 2556

ฟรีสไตล์แบงก์กิงเปิดฟรีสไตล์การตั้งสาขาธนาคารแบงก์ให้ยืดหยุ่นมากขึ้น ช่วยให้บริการรายย่อยมีประสิทธิภาพมากขึ้น 
นางสาลินี วังตาล ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า ธปท.ได้ปรับหลักเกณฑ์การตั้งสาขาธนาคารพาณิชย์ให้สามารถเลือกเปิดให้บริการอย่างหนึ่งอย่างใดก็ให้สามารถตั้งสาขาได้ จากเดิมที่กำหนดว่าสาขาของธนาคารพาณิชย์จะต้องให้บริการ ทั้งการรับฝากเงิน ถอนเงิน โอนเงิน และเปิดปิดบัญชีเงินฝากให้ครบทั้ง 4 ประเภท 
“ต่อไปสาขาแบงก์ไม่ต้องรับฝากเงินหรือโอนเงินก็ได้ และสาขาแต่ละแห่งไม่จำเป็นต้องทำธุรกรรมเหมือนกันก็ได้ ขึ้นอยู่กับรูปแบบการทำธุรกิจในแต่ละพื้นที่ของแต่ละธนาคาร เช่น ให้กู้ยืมเพียงอย่างเดียวก็ตั้งสาขาได้ ซึ่งการผ่อนผันเกณฑ์ดังกล่าว เพื่อช่วยให้ธนาคารสามารถขยายเครือข่ายสาขาให้ครอบคลุมพื้นที่ต่างๆ ได้กว้างขวางขึ้น และให้บริการทางการเงินแก่กิจการรายย่อยและประชาชนได้อย่างมีประสิทธิภาพ” นางสาลินี กล่าว
นางสาลินี กล่าวว่า การปรับปรุงหลักเกณฑ์เกี่ยวกับรูปแบบการเปิดสาขาของธนาคารพาณิชย์ให้มีความยืดหยุ่นมากขึ้น จะทำให้สิ้นเปลืองค่าใช้จ่ายน้อยลง กล่าวคือ ที่ผ่านมาสาขาของธนาคารพาณิชย์จะต้องให้บริการครบทั้ง 4 ประเภท จะทำให้การเปิดสาขามีต้นทุนค่อนข้างสูงในเรื่องสถานที่ อุปกรณ์คอมพิวเตอร์ พนักงาน 
อย่างไรก็ตาม ในการขออนุญาตจัดตั้งสาขารูปแบบใหม่ ธนาคารจะต้องคำนึงถึงการบริหารความเสี่ยง การรักษาชื่อเสียงภาพลักษณ์ที่ดี รวมถึงการให้ความเป็นธรรมแก่ลูกค้าของธนาคารให้อยู่ในมาตรฐาน